Εκατό χιλιάδες λίρες

Το Εκατό χιλιάδες λίρες είναι κωμική, κινηματογραφική, ελληνική ταινία του 1948, παραγωγής Άττικα Φιλμ και σε σκηνοθεσία Αλέκου Λειβαδίτη, ενώ ο Νίκος Τσιφόρος έγραψε το σενάριο της ταινίας. Πρωταγωνιστούν: οι Αλέκος Λειβαδίτης, Μίμης Φωτόπουλος, Ντίνος Ηλιόπουλος και Καίτη Πάνου.

Πλοκή 
Η Παγώνα (που τη φωνάζουν Πέγκυ) κόρη ενός ομογενούς από την Αυστραλία, γυρίζει στην Ελλάδα μετά τον θάνατο του πατέρα της. 

Πηγαίνει να μείνει μαζί με τον θείο της, Διονύση Κατιφέ, που εκτελεί και χρέη διαχειριστή της περιουσίας του νεκρού αδελφού του. Η περιουσία αυτή ανέρχεται σε εκατό χιλιάδες λίρες και ο Διονύσης τις διαχειρίζεται μέχρι τον γάμο της Πέγκυς, οπότε τα χρήματα θα περάσουν στη δική της κυριότητα. Ο Διονύσης, όμως, σκοπεύει να σφετεριστεί αυτήν την περιουσία και σκαρφίζεται ένα σχέδιο, βάζοντας τον Φρίξο, τον συνέταιρό του, να παντρευτεί την Πέγκυ η οποία τον ερωτεύεται. Ταυτόχρονα, με την Πέγκυ φλερτάρει και ο Κλεομένης, καθηγητής γεωλογίας και ζητά βοήθεια από τον Χρόνη, υπάλληλο του Διονύση, για να την κατακτήσει.

Για να αποφασίσει, η κοπέλα αποφασίζει να δοκιμάσει τους δύο επίδοξους μνηστήρες, προσποιούμενη ότι έχει χρεοκοπήσει, με σκοπό να επιλέξει εκείνον που θα αποδείξει ότι θέλει την ίδια και όχι την περιουσία της.

Διανομή 

 Αλέκος Λειβαδίτης - Φρίξος
 Μίμης Φωτόπουλος - Κλεομένης
 Ντίνος Ηλιόπουλος - Χρόνης
 Καίτη Πάνου - Παγώνα (Πέγκυ) Κατιφέ
 Γιώργος Δαμασιώτης - Διονύσης Κατιφές
 Φίλιας Φιλιππίδης - Αγκόπ
 Τζένη Σταυροπούλου - Αγγέλα

Παραγωγή 
Η ταινία έκανε πρεμιέρα στις αίθουσες στις 17 Μαρτίου 1948,  ενώ το 1956 επανακυκλοφόρησε με την προσθήκη σκηνών και με τον τίτλο Γαμπροί Με Δόσεις.

Παραπομπές

Εξωτερικοί σύνδεσμοι
 Εκατό χιλιάδες λίρες στην Ταινιοθήκη της Ελλάδος
 Εκατό χιλιάδες λίρες στο Cine.gr
Εκατό χιλιάδες λίρες στην IMDb

Ελληνικές ταινίες
Ταινίες του 1948
Ελληνικές κωμικές ταινίες
Σενάρια του Νίκου Τσιφόρου
Ελληνόφωνες ταινίες
Αγγλόφωνες ταινίες
Ελληνικές ασπρόμαυρες ταινίες
Ταινίες γυρισμένες στην Ελλάδα